3. การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

บริษัท บูติคนิวซิตี้ จำกัด (มหาชน) เป็นผู้จัดจำหน่ายสินค้าเสื้อผ้าสำเร็จรูป และเครื่องหนังสตรีได้รับลิขสิทธิ์ในการจัดจำหน่ายเสื้อผ้าภายใต้ชื่อสินค้าที่มีชื่อเสียงคือ LOF• FI• CIEL , C&D (Classic and Difference) GUY LAROCHE, GSP, JOUSSE, FERAUD, FLIP, SWITCH, STEPHANIE และ PEPSI JEANS

[]GUY LAROCHE ( กี ลาโรช )

Mr. Guy Laroche เป็นดีไซน์เนอร์ เชื้อสายฝรั่งเศส เจ้าของปลอกนิ้วทองคำ ( Golden
Thimble Award ) ผู้โด่งดัง ได้สร้างสรรค์เครื่องแต่งกายชั้นสูงระดับ Haute Couture
ของประเทศฝรั่งเศส และสร้างความสมดุลย์ระหว่างเสื้อผ้าชั้นสูง กับ เสื้อผ้าสำเร็จรูป ที่เรียกว่า
Pret - a - porte′ ทำให้ผู้หญิงทุกคนสวย

ได้แบบไม่ยุ่งยาก และดูสง่างามในทุกอริยาบท เอกลักษณ์ของ GUY LAROCHE คือ
เรื่องของการใช้สีที่สดใส และรูปทรงของเสื้อผ้า ที่เน้นการสวมใส่สบายคล่องตัว โครงเสื้อของ
GUY LAROCHE สามารถทำให้ผู้สวมใส่ มีบุคลิกที่ดี สร้างความมั่นใจ
และมีความสุขจากภายในออกมาสู่ภายนอก GUY LAROCHE แบ่งออกเป็น 4
สไตล์ตามวาระและโอกาสในการสวมใส่

1.  Sport : เสื้อผ้าสปอร์ตแวร์ เหมาะกับการเดินทาง ที่ต้องการความกระฉับกระเฉง คล่องตัว

2.  Casual : เสื้อผ้าใส่สบาย ในวันหยุดพักผ่อน

3.  Business : เสื้อผ้าทำงาน ทำให้ดูภูมิฐาน สง่างาม

4.  Elegance: เสื้อผ้าไปงานเลี้ยงรับรอง สังสรรค์

LOF• FI• CIEL ( ลอฟ ฟิ เซีย )

LOF• FI• CIEL นักบริหารผู้ยิ่งใหญ่ มีความสามารถเป็นที่ยอมรับในสังคม พิถีพิถันในรายละเอียด
มีพิธีการ และรู้ขั้นตอนของความก้าวหน้า เสื้อ LOF• FI• CIEL สง่า ภูมิฐาน เป็นสากล
เหมาะสำหรับการเข้าสังคมที่เป็นพิธีการ สร้างเอกลักษณ์ของผู้นำได้อย่างชัดเจน

C&D ( Classic & Difference )

ซี แอนด์ ดี ( คลาสสิค & ดิฟเฟอร์เร้นท์)

C&D มั่นคงด้วยภูมิปัญญา ลึกซึ้งด้วยปรัชญา เชื่อมั่นในความเป็นธรรมชาติ ผู้หญิง C&D กับ
เครื่องแต่งกายที่ตรงกับประโยชน์ ในการดำรงชีวิตที่เป็นอิสระ มีรสนิยม
และศิลปะตะวันออกผสมตะวันตก

JOUSSE ( จูสส์)

จูสส์ ฉลาดคิด มั่นใจในการดำเนินชีวิตระดับ Executive สร้างสรรค์ เชื่อมั่น
ด้วยวิสัยทัศน์ที่ก้าวไกลในยุคโลกาภิวัตน์

จูสส์ มี 4 บุคลิก

1.  บุคลิกของสาว Jousse Executive คือชุดทำงานที่เรียบ โก้ กระฉับกระเฉง เสมอด้วยบุรุษ

2.  บุคลิกของสาว Jousse Society เป็นชุดไปงานที่หวาน เรียบ ทันสมัย

3. บุคลิกของสาว Jousse Party ที่เต็มไปด้วยเพื่อนฝูง สนุกสนานด้วยเสื้อผ้าที่เปิดเผย
เป็นกันเอง

4. บุคลิกในวันหยุดของสาว Jousse Jeans สบาย กะทัดรัด ด้วย Street Wear เสื้อยืด
กางเกงยีนส์

FERAUD ( เฟโรด์)

เสื้อผ้าชั้นสูงจากประเทศฝรั่งเศส โดย Mr. Louis Féraud ศิลปิน และ ดีไซน์เนอร์ระดับ

Haute Couture ผู้ได้รับรางวัลปลอกนิ้วทองคำ ( Golden Thimble Award ) ถึง 2 ครั้ง
ในปี 1978 และ 1984 เขาเปี่ยมด้วยพรสวรรค์ในการวาดภาพแนว Abstract
และนำมาประยุกต์เป็นลายผ้า ห่อหุ้มเรือนร่างของอิสตรี การดีไซน์จึงเน้นความงามสง่าของผู้หญิง
พร้อมความหรูหรา ตื่นตาด้วยรายละเอียดอย่างประณีตและสวยงามเพื่อสร้างภาพลักษณ์
ให้คุณเฉิดฉาย เหนือใครในสังคม

Stephanie

ชีวิต คือ ความท้าทาย

การทำงาน คือ ความภูมิใจ

Stephanie คือ ความมั่นใจ

Stephanie คือ สินค้าที่คุ้มค่า

Stephanie คือ การสวมใส่ทุกโอกาส

Stephanie ง่ายในการดูแลรักษา

Stephanie ความมั่นใจอย่างง่าย ๆ สำหรับชีวิตที่ท้าทาย

Flip (ฟลิป)

Flip นวัตกรรมใหม่ของผู้หญิงที่มีประสิทธิภาพรู้คุณค่าของเวลา และทรัพยากร Flip เป็นการ
แต่งกาย 2 บุคลิก ด้วยเสื้อผ้าเพียง 1 ชิ้น เหมาะสำหรับผู้หญิงที่มีแผนการชีวิต มีวินัย สร้างสรรค์
สามารถ ปรับตนในงานสังคม

Switch ( สวิช )

Switch อิสระ เปลี่ยนแปลง สนุกสนาน ทันสมัย ไร้ขีดจำกัด ในการดำรงชีวิต
ที่มุ่งมั่นไปสู่ความสำเร็จ ด้วยเอกสิทธิ์ ส่วนตัว

PEPSI JEANS ( เป๊ปซี่ ยีนส์ )

Pepsi Jeans เป็นสินค้าที่อยู่ภายใต้ลิขสิทธิ์ของ Pepsi Co. (U.S.A.)
เป็นเสื้อผ้าแนวสตรีทแวร์ ( เสื้อยืดและกางเกงยีนส์ ) สำหรับคนรุ่นใหม่ ชาย – หญิง
ที่เน้นเรื่องราวของดนตรี และกีฬา ซึ่งสอดคล้องกับ Pepsi และสอดคล้องกับโลกแห่งแฟชั่น
ซึ่งให้ความสำคัญกับวัฒนธรรมวัยรุ่น ที่ต้องการ จะแสวงหา สิ่งใหม่ และเปี่ยมไปด้วยพลัง
รูปแบบเสื้อที่ทันสมัย ผสมผสานกับความเป็นวินเทจ ด้วยเทคนิคการฟอก พิมพ์ และเย็บปะ
ที่สะท้อนถึงอารมณ์ของวัยรุ่น ที่ชอบลอง ชอบลุย และค้นหาสิ่งใหม่ ๆ ถือเป็นเอกลักษณ์เฉพาะตัว

GSP ( จีเอสพี)

ผู้หญิงหรู รสนิยมดี ด้วยเสื้อผ้าจีเอสพี ที่เน้นความหรูหรา อย่างมีระดับ ให้แก่ผู้สวมใส่
สง่างามในทุก ๆ กิจกรรมของ การดำเนินชีวิต

GSP Sport ( จีเอสพี สปอร์ต )

เสื้อผ้าสไตล์สปอร์ต ที่สวมใส่สบาย แต่แฝงความหรูหรา ด้วยลายผ้า และรูปแบบ ที่เป็น
เอกลักษณ์แบบฉบับเฉพาะตัว

GSP Professional ( จีเอสพี โปรเฟสเชอเนล )

เสื้อผ้าสไตล์ทำงาน เป็นทางการ ( Formal ) และกึ่งทางการ ( Semi Formal
)ที่สามารถปรับให้ เข้ากับบุคลิกรูปร่าง ของผู้สวมใส่ และสนุกสนานไปกับการสร้างจินตนาการ mix
and match ได้ตามสไตล์ ของตนเอง

GSP Gorgeous ( จีเอสพี กอร์เจียส )

เสื้อผ้าสำหรับใส่ไปงาน ทั้งกลางวันและกลางคืน เพื่อเพิ่มความหรูหรา
ให้แก่ผู้สวมใส่ได้อย่างงดงาม

การแบ่งกลุ่มเป้าหมายของบริษัทนั้น สามารถแบ่งได้หลายวิธีในทางการตลาด
ดังที่ได้ระบุสำหรับแต่ละตราสินค้า แต่โดยรวมแล้วบริษัทมุ่งเน้นกลุ่มสุภาพสตรี
ตั้งแต่วัยเริ่มทำงานจนกระทั่งประสบความสำเร็จในชีวิต ในทุกสถานะไม่จะว่าเป็นช่วงเวลาพักผ่อน
ทำงาน หรือ ออกสังคม และในปัจจุบันบริษัทมุ่งเน้นการจัดจำหน่ายโดยวิธีค้าปลีก(Retail)
กลุ่มเป้าหมายจึงเป็นผู้ใช้สินค้าโดยตรง (End User)
ซึ่งมีความผูกพันกับบริษัทในด้านความเชื่อถือในคุณภาพสินค้าและบริการ ทั้งนี้เนื่องมาจากบริษัทมีแหล่ง
สินค้าที่เป็นเสื้อผ้าและเครื่องหนังที่ได้รับการยอมรับในด้านคุณภาพในระดับสากล
อนึ่งสัดส่วนการขายส่งให้กับลูกค้า 10 รายแรกรวมแล้วน้อยกว่า 20%

(2) การตลาดและภาวะการแข่งขัน

โครงสร้างตลาดและกลุ่มคู่แข่งที่สำคัญ

บริษัทจัดอยู่ในตลาดสินค้าเสื้อผ้าแฟชั่นสตรีระดับสูงของประเทศไทย ซึ่งมีโครงสร้างที่สามารถ

แบ่งออกได้เป็น 3 กลุ่มตามแหล่งที่มาดังต่อไปนี้

  1. กลุ่มสินค้าแฟชั่นนำเข้า

  2. กลุ่มสินค้าแฟชั่นที่ผลิตภายใต้ลิขสิทธิ์

  3. กลุ่มสินค้าแฟชั่นที่ออกแบบในประเทศ

ในปัจจุบันถึงแม้ว่าจะมีผู้ประกอบการขายสินค้าในทั้ง 3 กลุ่มนี้เป็นจำนวนมาก
แต่ยังไม่มีผู้ประกอบการใดมีส่วนแบ่งการตลาดเป็นนัยสำคัญ

สภาวะตลาดปี 2550
แม้ว่าสภาวะเศรษฐกิจจะค่อนข้างจะหยุดนิ่งเนื่องจากการบริหารงานในแนวอนุรักษ์นิยม
ของรัฐบาลชั่วคราว และปัญหาการก่อการร้ายในช่วงปลายปี 2549
ส่งผลให้อุปสงค์ในประเทศไม่สามารถขยายตัวอย่างที่ควรจะเป็น อย่างไรก็ตามในช่วงปลายปี 2550
จากกระแสของการที่ประเทศไทยจะกลับมามีรัฐบาลจากการเลือกตั้งอีกครั้งหนึ่ง
ทำให้ในไตรมาสสุดท้ายของปี กำลังซื้อทั้งจากนักท่องเที่ยวและ
ลูกค้าในประเทศมีแนวโน้มที่จะกลับมาอย่างน่าพึงพอใจ

เนื่องจากความไม่มั่นใจในด้านการเมือง ทำให้ไม่มีตราสินค้าใหม่ๆทั้งสินค้านำเข้า
สินค้าที่ออกแบบและผลิตในประเทศ เกิดขึ้นมากนัก
การแข่งขันจึงกลับไปเน้นที่การแข่งขันการทำราคา และการจัดรายการ ส่งเสริมการขายต่างๆ
เพื่อยึดครองส่วนแบ่งการตลาด และกระตุ้นกำลังซื้อเป็นหลัก และเริ่มมีการนำเข้า
สินค้าจากประเทศที่มีค่าแรงงานถูกเข้ามาเพื่อช่วยเพิ่มอัตรากำไรขั้นต้นที่มีแนวโน้มจะลดลงเรื่อยๆจากการลดราคา
และค่าใช้จ่ายในการส่งเสริมการขายที่ทวีความรุนแรงขึ้น

โดยภาพรวมแล้วตลาดของสินค้าแฟชั่นยังมีการแข่งขันที่รุนแรง
จากการทำสงครามราคาในรูปแบบต่างๆ แต่มีแนวโน้มการเติบโตของลูกค้าที่จะเพิ่มขึ้น
ซึ่งน่าจะส่งผลให้เห็นได้ชัดในไตรมาสที่1 ปี 2551

ปัจจัยความสำเร็จของอุตสาหกรรม

ปัจจัยหลักแห่งความสำเร็จของอุตสาหกรรมเสื้อผ้าแฟชั่นสามารถสรุปได้ดังต่อไปนี้

  1. ความเข้าใจในผู้บริโภค และจิตวิทยามวลชน :
  ผู้ผลิตสินค้าแฟชั่นจะต้องมีความเข้าใจในกระแสสังคม รสนิยม
  และการใช้ชีวิตของผู้บริโภคเป็นอย่างดี เพื่อที่จะนำเสนอสินค้าที่เหมาะสม และ
  เป็นที่นิยมของตลาด ให้กับผู้บริโภคอย่างผิดพลาดน้อยที่สุด

  2. คุณภาพและราคาสินค้า : ในตลาดของสินค้าแฟชั่นระดับสูง
  คุณภาพของสินค้าจะต้องมีคุณภาพในระดับที่ไม่มีความผิดพลาด ในขณะที่จำหน่ายในราคาที่เหมาะสม

  3. ภาพลักษณ์ของตราสินค้า และประชาสัมพันธ์ : สินค้าแฟชั่นเป็นสินค้าที่มีความใหม่เสมอ ดังนั้น
  จะต้องมีการสื่อสารที่ชัดเจนให้กับผู้บริโภคตลอดเวลา โดยสารที่ใช้สื่อสารนั้นจะต้องสอดคล้อง
  กับภาพลักษณ์หลักของสินค้าเพื่อสร้างให้เกิดตลาดในระยะยาว

  4. การเข้าถึงผู้บริโภค : ในปัจจุบันจากการที่มีรูปแบบการค้าใหม่ ๆ เกิดขึ้นมากมาย
  ทำให้การดำเนินชีวิตของผู้บริโภคเปลี่ยนแปลงไป การสรรหาช่องทางใหม่ๆ ในการจัดจำหน่าย
  จึงเป็นโอกาสที่สำคัญของผู้ที่อยู่ในอุตสาหกรรม

  5. ระบบงาน : เนื่องจากกลุ่มสินค้าแฟชั่นเป็นกลุ่มสินค้าที่เปลี่ยนแปลงเร็ว
  ระบบงานจึงต้องมีความยืดหยุ่นสูง ขณะเดียวกันจะต้องคงไว้ซึ่งความถูกต้อง แม่นยำ
  รวดเร็วทันเหตุการณ์ เพื่อให้เกิดความได้เปรียบในการแข่งขันอยู่ตลอดเวลา

โอกาสและอุปสรรค

จากการที่ประเทศไทยได้มีรัฐบาลชุดที่มาจากการเลือกตั้ง
ซึ่งสามารถสร้างความมั่นใจทั้งในด้านการลงทุน และการท่องเที่ยว
ทำให้บริษัทมีโอกาสอันดีในการขยายฐานลูกค้าต่างชาติ
และลูกค้าองค์กรต่างชาติซึ่งกำลังจะกลับมาลงทุนในประเทศไทย

ในขณะเดียวกันปัญหาค่าครองชีพที่สูงขึ้น
และปัญหาเศรษฐกิจที่เป็นผลพวงจากสภาพเศรษฐกิจที่กำลังถดถอยของสหรัฐอเมริกา
ลูกค้าในท้องถิ่นมีความระมัดระวังในการจับจ่ายมากขึ้น
บริษัทจะต้องมีการพัฒนาการผลิตสินค้าเพิ่มขึ้นเป็นอย่างมากทั้งใน ด้านคุณภาพ รูปแบบ
และจำนวนซึ่งจะต้องสอดคล้องกับความต้องการที่แท้จริงของผู้บริโภค

การที่บริษัทยึดมั่นในการทำสินค้าคุณภาพสูงอย่างต่อเนื่อง บริษัทเชื่อว่า ผู้บริโภคมีความเชื่อถือ
และมั่นใจในสินค้า
ซึ่งจะทำให้บริษัทอยู่ในสภาวะที่ค่อนข้างได้เปรียบในตลาดที่มีการแข่งขันกันอย่างสูง ในยุคปัจจุบัน

การจัดจำหน่ายและช่องทางการจำหน่าย 

  บริษัทฯ มีช่องทางการจัดจำหน่าย 3 ช่องทางคือ

  1. ค้าปลีก บริษัทฯ มีสาขาทั้งสิ้น 38 แห่ง ทั่วเขตกรุงเทพฯ โดยมีสัดส่วนในการจำหน่ายร้อยละ
  56.12 ของมูลค่าการจัดจำหน่ายทั้งหมด

  2. ค้าส่ง ขายให้กับห้างสรรพสินค้าในเขตกรุงเทพฯ , ต่างจังหวัด และบริษัทฯในเครือฯ
  โดยมีสัดส่วนในการจำหน่าย ร้อยละ 26.41 ของมูลค่าการจัดจำหน่ายทั้งหมด

  3. การให้บริการ เครื่องแบบเฉพาะกิจ จำหน่ายให้กับหน่วยงานของรัฐและเอกชน
  โดยมีสัดส่วนในการจำหน่ายร้อยละ 17.47 ของมูลค่าการจัดจำหน่ายทั้งหมด

สัดส่วนการขายส่งให้กับลูกค้า 10 รายแรกรวมแล้วน้อยกว่า 20%

(3) การจัดหาผลิตภัณฑ์เพื่อจำหน่าย

+-------------------------------------------+--------------------------+
| สินค้า                                      | ผู้จำหน่าย                  |
+-------------------------------------------+--------------------------+
| GSP, JOUSSE , SWITCH                      | บริษัท บ้านประจวบ จำกัด      |
|                                           |                          |
|                                           | บริษัท ภูเพชร จำกัด          |
+-------------------------------------------+--------------------------+
| LOF• FI• CIEL, FERAUD,C&D                 | บริษัท ศิริชัยเกียรติ จำกัด      |
+-------------------------------------------+--------------------------+
| GUY LAROCHE , STEPHANIE , FLIP            | บริษัท โชคธานี จำกัด         |
+-------------------------------------------+--------------------------+
| เครื่องแบบเฉพาะกิจ                           | ห้างหุ้นส่วนจำกัดสุขหทัย        |
|                                           |                          |
|                                           | บริษัท ภูเพชร จำกัด          |
|                                           |                          |
|                                           | บริษัท ภูมิกาญจน์ จำกัด        |
+-------------------------------------------+--------------------------+

- ผู้จัดจำหน่ายแต่ละรายมีสัดส่วนไม่เกินร้อยละ 30 ของรายได้รวมในระยะ 3 ปีที่ผ่านมา

  - สาระสำคัญของสัญญาจัดจำหน่ายอายุสัญญา เงื่อนไข

  - ไม่มี -